DECIZIA COMISIEI
din 14 februarie 2008
de stabilire a unei liste de echipe de colectare și de producție de embrioni în țări terțe, autorizate pentru importurile în Comunitate de embrioni bovini
[notificată cu numărul C(2008) 517]
(Text cu relevanță pentru SEE)
(2008/155/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/556/CEE a Consiliului din 25 septembrie 1989 de stabilire a condițiilor de sănătate animală care reglementează schimburile intracomunitare și importurile de embrioni de animale domestice din specia bovină provenind din țări terțe (1), în special articolul 8 alineatul (1),
întrucât:
(1)
Directiva 89/556/CEE stabilește condițiile de sănătate animală care reglementează schimburile intracomunitare și importul de embrioni proaspeți și congelați de animale domestice din specia bovină provenind din țări terțe.
(2)
Decizia 92/452/CEE a Comisiei din 30 iulie 1992 privind stabilirea listei echipelor de recoltare de embrioni autorizate, în țările terțe, pentru exportul de embrioni de animale din specia bovină spre Comunitate (2) prevede că statele membre importă embrioni provenind din țări terțe numai în cazul în care aceștia au fost colectați, prelucrați și depozitați de echipe de colectare și de producție de embrioni care figurează în lista din anexa la decizia menționată anterior.
(3)
Decizia 2006/168/CE a Comisiei din 4 ianuarie 2006 de stabilire a condițiilor de sănătate animală și a certificării sanitar-veterinare privind importul în Comunitate de embrioni de animale din specia bovină și de abrogare a Deciziei 2005/217/CE (3) prevede că statele membre autorizează importurile de embrioni de animale domestice din specia bovină colectați sau produși într-o țară terță menționată în anexa I la decizia respectivă de echipe autorizate de colectare și de producție de embrioni care figurează în lista din anexa la Decizia 92/452/CEE.
(4)
Noua Zeelandă a cerut eliminarea unei echipe de colectare de embrioni din lista de la anexa la Decizia 92/452/CEE, în ceea ce privește această țară terță.
(5)
Argentina, Australia, Canada, Elveția și Statele Unite au solicitat la rândul lor să se aducă mai multe modificări listei din anexa la Decizia 92/452/CEE pentru țările terțe respective, în ceea ce privește anumite echipe de colectare și de producție de embrioni. De asemenea, țările menționate au oferit garanții cu privire la respectarea normelor prevăzute în Directiva 89/556/CEE pentru echipele care trebuie adăugate la lista respectivă. Echipele de colectare și de producție de embrioni menționate în anexa la prezenta decizie îndeplinesc condițiile privind colectarea, prelucrarea, depozitarea și transportul embrionilor prevăzute în Directiva 89/556/CEE. Aceste echipe au fost autorizate de autoritățile competente din țările terțe respective în conformitate cu directiva menționată.
(6)
Pentru claritatea legislației comunitare, Decizia 92/452/CEE ar trebui abrogată și înlocuită cu prezenta decizie.
(7)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Statele membre autorizează importurile de embrioni de animale domestice din specia bovină provenind din țări terțe numai dacă aceștia au fost colectați, prelucrați și depozitați de o echipă de colectare de embrioni sau de o echipă de producție de embrioni care figurează în lista din anexa la prezenta decizie.
Articolul 2
Decizia 92/452/CEE se abrogă.
Articolul 3
Prezenta decizie se adresează statelor membre.
Adoptată la Bruxelles, 14 februarie 2008.